Bratislava 8. apríla (TK KBS) Konferencia biskupov Slovenska podporí projekty z oblasti masmédií za viac ako 200 tisíc eur. Peniaze pochádzajú z výnosu zbierky na katolícke médiá, ktorá sa koná každý rok počas 7. veľkonočnej nedele v katolíckych farnostiach na celom Slovensku. Finančnú podporu získajú na základe štatútu zbierky Televízia Lux (50 percent), Rádio Lumen (20 percent) a Tlačová kancelária KBS (10 percent).
Ďalších 20 percent prostriedkov zo zbierky sa použije pre projekty, ktoré sa prihlásili do súťaže o mediálne granty KBS. Biskupi na základe poradia projektov, určeného Radou KBS pre spoločenské komunikačné prostriedky a svojho uznesenia rozhodli o rozdelení približne 40 tisíc eur medzi dvanásť žiadateľov (z 22 projektov). Výška príspevku závisí od umiestnenia v súťaži.
V tomto roku v súťaži o granty uspel projekt "Moja nedeľa" z časopisu pre deti Rebrík, projekt "Slovenskí katolíci v Európe" z vydavateľstva BeneMedia, gréckokatolícky charitný časopis Cesta, projekt "Pútnický víkend" z prostredia Rádia LUMEN, film "Zbožné školy" pripravovaný rehoľou piaristov, film "Osobnosť biskupa Barnáša" od školskej internetovej televízie v Kežmarku, webová stránka "dokostola.sk", film o návšteve Svätého Otca z dielne dokumentaristov Piatrikovcov, audiokatechézy gréckokatolíckeho projektu Časoslov, projekt "E-learning" z dielne Združenia kresťanských spoločenstiev mládeže, časopis "Ekklesia" z vydavateľstva Nové mesto, projekt "Hľadanie nového Slovenska 2030" zo žilinského Inštitútu Communio.
Ide o podporu masmediálnych projektov a projekty súvisiace s masmédiami. V minulom roku biskupi prerozdelili zo zbierky veriacich na mediálne projekty za viac ako 240 tisíc eur.